1. Ħafna drabi m'għandniex il-ħin li noqogħdu lura u naraw ftit dak li konna għal dak li aħna llum. Meta wieħed iqis iż-żmien tas-sebgħinijiet u t-tmeninijiet jara li hemm qabżiet verament kbar ma' dak li huwa għaddej illum. Il-poplu għadda minn numru ta' esperjenzi u proprju dawn ikkundizzjonawh kulturalment f'diversi punti. M'hemmx dubju li dak is-siġill ta' eventi storiċi ffurmana f'dak li aħna. Mhux biss, imma direttament u indirettament sawrulna l-aġenda nazzjonali fil-prijoritajiet leġislattivi u istituzzjonali. 2. L-ekonomija hija u tibqa' prijorità għal kull żmien, biss il-bżonn tad-difiża tad-demokrazija mill-biża' li terġa' tintilef wasslitna għal diversi deċiżjonijiet li ħadna proprju biex nassigurawha kontra kemm nistgħu nimmaġinaw li jista' jkun hemm theddid għaliha. Il-bżonn, il-prinċipju li ebda soċjetà Maltija ma tista' timxi 'l quddiem jekk ma tkunx immexxija demokratikament huwa llum parti sħiħa minn formazzjoni soċjali unika. Biss inkunu qed nilludu ruħna jekk naħsbu li kulħadd għandu dik l-istess imħabba għaliha li għandna aħna. Mhux kull persuna jemmen b'qalbu kollha li d-demokrazija hija l-aħjar sistema politika. 3. Il-biża' li dak li seħħ fil-pajjiż jintilef jixprunana l-ħin kollu sabiex immexxu 'l quddiem pratiċi amministrattivi, liġijiet u politika li jiggarantixxu d-demokrazija. Mingħajr id-demokrazija l-bniedem ma jimxix 'il quddiem, mingħajr din is-sistema politika ma jkunx hemm avvanzi soċjali u ekonomiċi. Ekonomija hija b'saħħitha biss f'qasam demokratiku. Għalina dan tant huwa importanti li bqajna naħdmu kemm nifilħu għas-skapitu ta' saħħitna proprju biex nimxu u mhux nieqfu f'din it-triq. 4. Għadna kemm għalaqna l-proċess sħiħ tal-approvazzjoni tad-diversi liġijiet li jitwieldu mill-miżuri tal-Budget li ma bdejniex diġ à, mertu tal-Ministru tal-Finanzi Tonio Fenech, il-passi lejn dak li ġej. Din il-prattika hija, ma hemmx dubju, tajba. Permezz tagħha hemm parteċipazzjoni demokratika qawwija li qatt qabel ma rajna bħalha. Nemmnu mhux biss fid-demokrazija parlamentari, imma anke f'dik ekonomika. Aktar ma jagħtu kontribut dawk li huma nvoluti fis-settur, tant aħjar. 5. Il-pajjiż irnexxielu jaħdem tajjeb u jaffronta dak li ħaddieħor dam biex jaffronta, proprju għax għandna dan il-proċess liberu u trasparenti. Il-bieb huwa miftuħ beraħ għal min jersaq 'il quddiem bi proposti u miżuri li bihom jistgħu jitwettqu linji ta' ħidmiet li permezz tagħhom jitkabbar il-ġid komuni u jassigura aħjar l-istrutturi soċjali u ekonomiċi tagħna. Proprju għax nemmnu fid-demokrazija li nibqgħu miftuħa għad-diskussjoni biex intejbu dak li għandna. 6. Il-poplu tagħna fortunatament għandu llum sistema li biha qed jieħu lura l-paċi u l-istabilità. Dawn huma ċ-ċwievet li minnhom qed inserrħu ras il-pajjiż minn qabel. Ma hemmx sulluzzi, anqas sorpriżi imma linja ċara. Id-demokrazija sarrafniha f'dan. Tajnieha valur kbir proprju biex kulħadd ikun jista' jippjana 'l quddiem għal dak li nkunu qegħdin infasslu. Mhux biss, imma għandu f'idejh mod li bih joffri ideat, suġġerimenti u proposti li jistgħu jitwettqu. Jgħidu x'jgħidu, illum għandna nammettu li qatt fl-istorja ta' pajjiżna ma kellna sistema demokratika taħdem tajjeb bħal ma għandna. Dan l-artikolu deher fil-Mument tal-1 ta Awissu 2010.
Il-pajjiż jitmexxa sew.